Torjutuksi tullut mies piirteli irtaimiston tuhoamisen lomassa hakaristejä oviin.

Hovioikeus ei ottanut käsiteltäväkseen uusnatsin ja tämän kaverin kotirauhan rikkomisasiaa.

Rukkasista suuttunut mies lähti Kotkasta Porvooseen hajottamaan naisen asuntoa.

Uhri joutui pakenemaan ilman kenkiä.

Mies ei kestänyt pakkeja, vaan rynnäköi naisen asuntoon pampun kanssa. Erityisesti keittiötarpeistoa meni hajalle. ERIIKA AHOPELTO, RAJAVARTIOLAITOS

Helsingin hovioikeus on hylännyt valituslupahakemukset rikosjutussa, jossa Itä-Uudenmaan käräjäoikeus tuomitsi vuonna 1996 ja 1994 syntyneet miehet erinäisistä Porvoossa tapahtuneista teoista.

Päätekijäksi noussut nuorempi mies tuomittiin vuoden ehdolliseen vankeuteen törkeästä kotirauhan rikkomisesta, kahdesta vahingonteosta, varkaudesta ja vaarallisen esineen hallussapidosta. Rikoskumppanina tuomittu 25-vuotias sai kolmen kuukauden ehdottoman vankeustuomion samoista rikoksista.

Päätekijä on sosiaalisen mediansa perusteella uusnatsi. Hän jakaa päivityksissään rotuvihaa ilmentävää materiaalia ja muun muassa videopätkää okkultisti-uusnatsi Pekka Siitoimesta. Porvoossa tuomittu jätti tekojensa merkiksi hakaristejä.

Tekojen motiivina olivat sydänsurut ja nuoremman miehen saamat rukkaset. Uhriksi joutunut nainen kertoi saaneensa tietää, että mies on hänestä kiinnostunut. Tunne ei ollut molemminpuolinen.

Asunto sirpaleiden peitossa

Kaksikko oli viettämässä iltaa Kotkassa, kun päätekijä sai idean lähteä autolla kohti Porvoota. Kanssatuomittu lähti kyytiin ja oli sanojensa mukaan tukevassa humalassa.

Nainen kertoi, että uusnatsi oli uhkaillut häntä sen jälkeen, kun hän oli ilmoittanut, ettei ole kiinnostunut uusnatsista. Nainen ei kuitenkaan osannut odottaa, että mies tunkeutuisi hänen kotiinsa.

Kotkasta tullut kaksikko kiipesi naisen parvekkeelle ensimmäiseen kerrokseen. Nainen näki tunkeutujat, pakeni asunnostaan rappukäytävän yläkertaan ja soitti hätäkeskukseen. Miehet pirstoivat parvekkeen oven ikkunan pampulla ja tulivat sisään. Huoneistossa alkoi irtaimiston tuhoaminen.

– Asunnossa oli hajotettu parvekkeen lasiovi, liesikupu, lasinen liesi, peili ja mikroaaltouuni. Televisio oli anastettu. Vaatekaappien oviin oli raapustettu hakaristejä, nainen kertoi.

Uhri ei enää uskaltanut asua asunnossa, vaan irtisanoi vuokrasopimuksensa ja joutui vielä maksamaan sopimussakon. Nainen ei miehen pelossa uskaltanut tulla oikeudenkäyntiinkään.

Nainen näki vielä miesten poistuvan asunnolta televisionsa kanssa.

Juttu jatkuu kuvan jälkeen.

Uusnatsien vastainen mielenosoitus itsenäisyyspäivänä 2018 Helsingissä. Atte Kajova

”Ei ehkä ihan normaali tapa”

Päätekijä ei juurikaan puhunut oikeudessa. Käsittelyssä kävi ilmi, että nainen oli hakenut uusnatsille lähestymiskieltoa. Mies vastusti hakemusta.

Päätuomittu myönsi kaikki syytteet sellaisenaan. Toinen mies kiisti muun muassa törkeän kotirauhan rikkomisen, koska väitti, ettei tiennyt autoon noustessaan mitään kaverinsa aikeista.

– Ehkä parvekkeelle kiipeäminen ei ollut ihan normaali tapa mennä tuntemattoman ihmisen kotiin, mies arveli oikeudessa.

Käräjäoikeuden mukaan kyse oli törkeästä kotirauhan rikkomisesta. Tekijöillä oli mukanaan väkivaltaan soveltuvaa välineistöä ja tunkeutujia oli kaksi.

Tuomitut joutuvat korvaamaan uhrille yhteisvastuullisesti 1 100 euroa henkisestä kärsimyksestä.